Emil Hegle Svendsen

Emil Hegle Svendsen (født 1985) er en norsk tidligere skiskytter og langrennsløper som representerte Trondhjems Skiskyttere og Strindheim ski, langrennsavdelingen i Strindheim IL.

Han tok tolv gull og seks sølv i VM i skiskyting og fire gull, tre sølv og én bronse i OL. Han har 37 verdenscupseire i skiskyting, og han vant verdenscupen sammenlagt i 2009/2010-sesongen.

Svendsen er født og oppvokst i Trondheim, og var elev ved NTG Lillehammer i årene 2002-2004.

Han var forlovet med Samantha Skogrand fra desember 2016 til april 2023. Sammen har de én sønn og én datter.

 Karriere 

 2003/2004 – Juniorverdensmester 
Svendsen vant jaktstarten i junior-VM i Haute Maurienne (Frankrike), og gikk én etappe på det norske stafettlaget som også vant gull.

 2004/2005 – Juniorverdensmester igjen 
Svendsen deltok i to junior-VM denne sesongen, både langrenn og skiskyting. Langrenns-VM ble arrangert i finske Rovaniemi, og Svendsen tok bronsemedaljen på 10 km fri teknikk med landsmannen Petter Northug som gullvinner. Svendsen gikk ankeretappen på det norske laget som tok sølv på stafetten. 

For juniorenes skiskytter-VM var han tilbake i Finland, denne gang Kontiolax. Han ble verdensmester på både 15 km og på sprintdistansen, og tok sølv som tittelforsvarer på 12,5 km jaktstart. 

 2005/2006 – OL-debut 
I sesongen 2005/2006 var Svendsen med i flere løp i verdenscupen, og fikk blant annet tre femteplasser og en sjetteplass i debutsesongen. Sammenlagt ble han nummer 22. 

Han ble med i den norske troppen til OL i Torino, og fikk en sjetteplass på 15 km fellesstart.

 2006/2007 – VM-medalje 
28. mars ble Svendsen norsk mester for første gang da han vant 20 km normaldistanse, og henviste Ole Einar Bjørndalen til bronseplass. 

I verdenscupen dette året knep han to pallplasseringer med tredjeplass i både Pokljuka i Slovenia og tyske Ruhpolding. Han hadde ytterligere en fjerdeplass og to femteplasser og ble nummer 17 totalt.  

VM i skiskyting 2007 gikk i italienske Antholz, her ble Svendsen nummer 5 på jaktstarten og nummer 7 på sprinten. Han var med på mixed-stafettlaget som fikk bronse, og fikk med det sin første mesterskapsmedalje som senior. Han måtte stå over stafetten på grunn av sykdom.

 2007/2008 – Dobbel verdensmester 
13. desember 2007 vant han sin første seier i verdenscupen, på 20 km i Pokljuka. 5. og 6. januar 2008 kom Svendsen på pallen begge dager med tredjeplasser på både sprint og fellesstart i Oberhof, Tyskland. 

Under verdensmesterskapet i skiskyting i Östersund i februar 2008 tok Svendsen gull på 20 km og fellesstart, med Ole Einar Bjørndalen på andreplass på begge distansene, han var også med og tok sølv i stafetten sammen med Rune Brattsveen, Halvard Hanevold og Ole Einar Bjørndalen. 

8. mars vant han sin femte verdenscupseier, og fem dager senere tok han sin sjette, denne gangen i Holmenkollen. 

Han kom på tredjeplass i verdenscupen og var 9 poeng bak Dmitrij Jarosjenko som tok andreplassen.

 2008/2009 – Verdenscupseieren som glapp 
Svendsen åpnet verdenscupen 2008/09 med en tredjeplass på normaldistansen i Östersund før han vant sprinten, tross en bom. På jaktstarten tok han sin tredje pallplass av tre mulige, en tredjeplass. Fem dager senere vant han den første sprinten i Hochfilzen med nesten et halvt minutt. Svendsen hadde aldri greid å vinne en jaktstart etter å ha startet som nummer en, men det endret seg da han også vant jaktstarten foran Ole Einar Bjørndalen og polske Tomasz Sikora. På dette tidspunktet ledet Svendsen verdenscupen klart foran Sikora.

Svendsen dominerte ikke på samme måte etter jul, men han hadde jevnt over gode plasseringer, blant annet tredjeplass og andreplass på henholdsvis sprinten og jaktstarten i Ruhpolding. Han vant også sprinten i Antholz, like før verdensmesterskapet, men da mesterskapet startet, følte han seg slapp og stod over de to første øvelsene. På 15 km fellesstart kom han i mål på 12.-plass, etter svak skyting. Han gikk deretter startetappen på stafetten, men pådro seg en strafferunde etter sviktende skyting. Men han gikk forrykende fra siste skyting og inn, og med Lars Berger, Halvard Hanevold og Ole Einar Bjørndalen på de neste etappene ble det gull.VG: Vill champagnefeiring av Svendsen 22. februar 2009
Etter nok et sykefravær, og flere middels plasseringer, kom Svendsen tilbake med en tredjeplass på fellesstarten i Trondheim, fjerdeplass på sprinten i Khanty-Mansijsk, og seier på den påfølgende jaktstarten. 

Sykdomsperiodene hadde ødelagt hans muligheter for å vinne verdenscupen sammenlagt. Svendsen ble nummer tre bak Bjørndalen og Sikora. 

 2009/2010 – To OL-gull og vinner av verdenscupen 
Vinter-OL 2010 i Vancouver var Svendsens store mål for sesongen. 14. februar gikk han åpningsdistansen 10 km sprint som outsider, i skyggen av Ole Einar Bjørndalen og verdenscupleder Martin Fourcade fra Frankrike som var ansett som favoritter. Været påvirket utfallet av øvelsen, og de som gikk tidlig slapp unna en byge med sludd som la seg i løypene midt i løpet. Overraskende vant franske Vincent Jay og Svendsen kom inn til sølv, 12 sekunder bak med én strafferunde. Medaljen ble Norges første under lekene. 
På den påfølgende jaktstarten hadde Svendsen et favorittstempel, men det endte bare med en åttendeplass. På normaldistansen 20 km 18. februar gikk Svendsen inn til gullmedalje, med ett tilleggsminutt, foran Ole Einar Bjørndalen og Sergej Novikov som delte sølvet. Det ble også gull på 4 x 7,5 km stafett der Svendsen gikk på det norske laget sammen med Halvard Hanevold, Tarjei Bø og Ole Einar Bjørndalen. Det ble fem verdenscupseire denne sesongen, og Svendsen vant verdenscupen sammenlagt, 15 poeng foran Christoph Sumann, etter en spennende avslutning i Khanty-Mansijsk. Svendsen gikk på det norske laget som tok sølv i mixed stafett under VM som ble avviklet sammen med verdenscupavslutningen i Khanty-Mansijsk 28. mars 2010. Tora Berger, Ann Kristin Flatland og Ole Einar Bjørndalen gikk de øvrige etappene.

For innsatsen denne sesongen ble Svendsen nominert til både årets navn og årets mannlige utøver på Idrettsgallaen 2011.

 2010/2011 – To VM-gull og nummer to i verdenscupen 
Sesongen 2010/11 startet godt for Svendsen med to seire og én andreplass i verdenscupåpningen i Östersund første helg i desember. Deretter ble det ingen individuelle plasseringer på pallen før 9. januar da han gikk inn til andreplass på fellesstarten i Oberhof. Dette fulgte han opp med seier på normaldistansen påfølgende onsdag i Ruhpolding. Deretter ble det igjen en periode uten plasseringer på pallen. I Fort Kent i USA andre helg i februar ble det to seire på sprint og jaktstart. I VM i Khanty-Mansijsk ble det sølv på jaktstarten og gull både i stafett og på den avsluttende fellesstarten. Tarjei Bø var den hardeste konkurrenten i verdenscupen denne sesongen. Med to seire i avslutningen i Holmenkollen  havnet Svendsen fem poeng bak Bø i sammendraget. Svendsen var også tatt ut i den norske troppen til ski-VM i Oslo med tanke på å gå stafetten, men langrennsløperne klarte seg uten hjelp fra skiskytterne denne gang, så Svendsen ble ikke uttatt til å gå.

 2011/2012 – To stafettgull i VM og nummer to i verdenscupen 
Sesongen 2011/12 startet dårlig med en 21.-plass på normaldistansen i Östersund. Svendsen kom tilbake med en tredje- og en andreplass. Deretter ble det seier på jaktstarten i Hochfilzen. Deretter fulgte flere gode resultater, blant annet seier på sprinten i Nové Město na Moravě. Svendsen ledet verdenscupen, men mistet den etter elendige resultater i Antholz. I Holmenkollen klarte Svendsen å komme tilbake og avsluttet med seier på jaktstarten, og han tok tilbake ledelsen i verdenscupen. I Holmenkollen ble Svendsen tildelt Holmenkollmedaljen sammen med Magdalena Neuner. 

I VM i skiskyting 2012 i Ruhpolding gikk han ankeretappen på det norske laget som tok gull i mixed stafett. Han gikk sammen med Tora Berger, Synnøve Solemdal og Ole Einar Bjørndalen. Slovenia gikk først over målstreken, men Norge fikk fratrukket 28 sekunder fordi ett av Ole Bjørndalens treff ikke var blitt registrert slik at han gikk én strafferunde for mye. Dette gullet var Norges gull nummer femti i VM i skiskyting. Med startnummer 1 gikk Svendsen inn til sølv på den første individuelle øvelsen som var sprint. Også på herrestafetten gikk Svendsen ankeretappen, og også nå ble det gull. Dette var sjette gang gjennom tidene det norske herrelaget vant VM-gull i stafett. De andre på laget var Ole Einar Bjørndalen, Rune Brattsveen og Tarjei Bø. 

Martin Fourcade vant tre individuelle gull og overtok ledelsen i verdenscupen. Fourcade vant også to renn i verdenscupavslutningen i Khanty-Mansijsk før Svendsen vant sesongens siste renn, fellesstarten i Khanty-Mansijsk. Svendsen endte på andreplass i verdenscupen sammenlagt, 65 poeng bak Fourcade.

Ved NM i skiskyting 2012 i mars vant han gull på sprinten, foran Lars Berger, og bronse på fellesstarten. Han gikk ikke 20 km. Han fikk også bronse på stafetten, sammen med Syver Nygård, Andreas Dahlø Wærnes og Arve Lien Johnsen.

 2012/2013 – VM-kongen av Nové Město 
Ved VM i skiskyting 2013 i Nové Město na Moravě i Tsjekkia var Svendsen ankermann på det norske laget som vant gull på den innledende miks-stafetten, der han gikk sammen Tora Berger, Tarjei Bø og Synnøve Solemdal. Frankrike tok sølvet, og Tsjekkia bronsen. Også på 10 km sprint tok han gull, 8,1 sekunder foran Martin Fourcade. På jaktstarten ble det én bom på siste skyting, og Svendsen, Martin Fourcade og russerne Anton Sjipulin og Dmitrij Malysjko gikk samlet på siste sløyfe mot mål. Fourcade stakk ifra, men Svendsen klarte å ta ham igjen, og det ble et spurtoppgjør. Målfotoet viste at Svendsen slo Fourcade med 2,4 cm.Svendsen vant høydramatisk jaktstart  – Aftenposten, 10. februar 2013 Svendsen kunne dermed innkassere sitt tredje gull på tre øvelser. Svendsen stod over normaldistansen på grunn av en irritasjon i øvre luftveier.Hegle Svendsen går ikke normaldistansen i dag – Dagbladet, 14. februar 2013 Svendsen gikk ankeretappen på det norske laget som gikk seirende ut av 4x7,5 km stafett. Laget bestod ellers av Ole Einar Bjørndalen, Henrik L'Abée-Lund og Tarjei Bø. Frankrike og Tyskland fulgte på de neste plassene.

På Idrettsgallaen 2014 ble Svendsen kåret til Årets mannlige utøver for 2013.

 Sesongene fra 2013 til 2018 
Sesongen 2013/14 var Svendsen i toppform på nyåret og vant fire av de fem første individuelle rennene i 2014, i Oberhof og Ruhpolding. På jaktstarten 12. januar skjøt han fire fulle hus; Det var første gang på 1401 dager han gjorde det i en konkurranse.Feilfri for første gang på 1401 dager . itromso.no. (12. januar 2014)

Han tok OL-gull på fellesstarten i Sotsji 18. februar 2014, med minst mulig margin foran Martin Fourcade fra Frankrike.http://www.sochi2014.com/en/biathlon-men-s-15-km-mass-start  (18. februar 2014) Svendsen gikk ankeretappen på det norske laget som tok gull på mixed stafett. De andre på laget var Tora Berger, Tiril Eckhoff og Ole Einar Bjørndalen.

Svendsen var norsk flaggbærer under Vinter-OL 2018 i Pyeongchang.

 Meritter 
 Olympiske leker 
Konkurranse20 kmSprintJaktstartFellesstartStafettMiks-stafett 2018 Pyeongchang 10.-plass 18.-plass 20.-plass Bronse Sølv Sølv 2014 Sotsji 7.-plass 9.-plass 7.-plass Gull 4.-plass Gull 2010 Vancouver Gull Sølv 8.-plass 13.-plass Gull — 2006 Torino Deltok ikke Deltok ikke Deltok ikke 6. plass Deltok ikke —

 Verdensmesterskap 
Konkurranse20 kmSprintJaktstartFellesstartStafettMiks-stafett  2016 Oslo32.-plass17.-plassBronse28.-plassGull 4. Deltok ikke  2015 Kontiolax Sølv 36.-plass 19.-plass 15.-plass  Sølv Deltok ikke  2013 Nové Město Deltok ikke Gull Gull Bronse Gull Gull  2012 Ruhpolding 8.-plass Sølv 5.-plass  8.-plass Gull Gull  2011 Khanty-Mansijsk 4.-plass 5.-plass Sølv Gull Gull Deltok ikke  2010 Khanty-MansijskVM i mixed stafett ble arrangert i forbindelse med verdenscupavslutningen i Khanty-Mansijsk 28. mars 2010  — — — — — Sølv 2009 Pyeongchang  Deltok ikke Deltok ikke Deltok ikke 12.-plass Gull Deltok ikke 2008 Östersund  Gull 12.-plass 12.-plass Gull Sølv Deltok ikke 2007 Antholz  Deltok ikke 7.-plass 5.-plass Deltok ikke Deltok ikke Bronse

 Juniorverdensmesterskap 
Konkurranse12,5 kmSprintJaktstartStafett 2005  Kontiolax  Gull Gull Sølv 10.-plass 2004  Haute Maurienne  Bronse 7.-plass Gull Gull 2003  Kościelisko  14.-plass 6.-plass Bronse 4.-plass 2002  Ridnaun-Val Ridanna  18.-plass 13.-plass 13.-plass 11.-plass

 Juniorverdensmesterskap i langrenn 
Konkurranse10 kmStafett 2005  Rovaniemi  Bronse Sølv

 Verdenscupseire, individuelt 
 Nr. Dato Sted Distanse 1.     Pokljuka    Normaldistanse 2.     Östersund     Normaldistanse (VM) 3.     Östersund     Fellesstart (VM) 4.     Pyeongchang     Sprint 5.     Khanty-Mansijsk     Jaktstart 6.     Holmenkollen    Sprint 7.     Östersund     Sprint 8.     Hochfilzen     Sprint 9.     Hochfilzen     Jaktstart 10.     Antholz     Sprint 11.     Khanty-Mansijsk     Jaktstart 12.     Östersund    Normaldistanse 13.     Hochfilzen     Jaktstart 14.     Ruhpolding     Sprint 15.     Ruhpolding     Fellesstart 16.     Whistler     Normaldistanse (OL) 17.     Östersund    Normaldistanse 18.     Östersund     Sprint 19.     Ruhpolding     Normaldistanse 20.     Fort Kent     Sprint 21.     Fort Kent     Jaktstart 22.     Khanty-Mansijsk     Fellesstart (VM) 23.     Holmenkollen    Jaktstart 24.     Holmenkollen    Fellesstart 25.     Hochfilzen    Jaktstart 26.     Nové Město    Sprint 27.     Holmenkollen    Fellesstart 28.     Khanty-Mansijsk     Fellesstart 29.     Pokljuka    Jaktstart 30.     Nové Město    Sprint (VM) 31.     Nové Město    Jaktstart (VM) 32.     Oberhof     Sprint 33.     Oberhof     Jaktstart 34.     Ruhpolding     Normaldistanse 35.     Ruhpolding     Jaktstart 36.     Östersund     Normaldistanse 37.     Pokljuka    Jaktstart

 Se også 
 Liste over mestvinnende vinterolympiere
 Liste over norske mestvinnende vinterolympiere
 OL-medaljører i skiskyting
 Oversikt over flest vunne gullmedaljer i ett og samme OL

 Fotnoter og referanser 

 Eksterne lenker 




  Supersvendsen.com – hjemmeside
  Skisport365.com - utøverprofil

Kategori:Personer fra Trondheim kommune
Kategori:Norske skiskyttere
Kategori:Norske langrennsløpere
Kategori:Olympiske mestere for Norge
Kategori:Olympiske sølvmedaljevinnere for Norge
Kategori:Olympiske bronsemedaljevinnere for Norge
Kategori:Olympiske mestere i skiskyting
Kategori:Olympiske sølvmedaljevinnere i skiskyting
Kategori:Olympiske bronsemedaljevinnere i skiskyting
Kategori:Verdensmestere i skiskyting
Kategori:Norgesmestere i skiskyting
Kategori:Kongepokalvinnere i skiskyting
Kategori:Vinnere av Holmenkollmedaljen
Kategori:Deltakere for Norge under Vinter-OL 2006
Kategori:Skiskyttere under Vinter-OL 2006
Kategori:Deltakere for Norge under VM i skiskyting 2007
Kategori:Deltakere for Norge under VM i skiskyting 2008
Kategori:Deltakere for Norge under VM i skiskyting 2009
Kategori:Medaljevinnere under Vinter-OL 2010
Kategori:Deltakere for Norge under Vinter-OL 2010
Kategori:Skiskyttere under Vinter-OL 2010
Kategori:Deltakere for Norge under VM i skiskyting 2010
Kategori:Deltakere for Norge under VM i skiskyting 2011
Kategori:Deltakere for Norge under VM i skiskyting 2012
Kategori:Deltakere for Norge under VM i skiskyting 2013
Kategori:Medaljevinnere under Vinter-OL 2014
Kategori:Deltakere for Norge under Vinter-OL 2014
Kategori:Skiskyttere under Vinter-OL 2014
Kategori:Deltakere for Norge under VM i skiskyting 2015
Kategori:Deltakere for Norge under VM i skiskyting 2016
Kategori:Deltakere for Norge under VM i skiskyting 2017
Kategori:Medaljevinnere under Vinter-OL 2018
Kategori:Deltakere for Norge under Vinter-OL 2018
Kategori:Skiskyttere under Vinter-OL 2018
Kategori:Best av de beste-deltakere
Kategori:Mesternes Mester-deltakere